Broj: 711-I-1084-M-63-21-02-17

Zagreb, 18. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Martina Baričevića, općinskog načelnika Općine Jasenice do 20. svibnja 2021.,** za davanjem mišljenja Povjerenstva, na 131. sjednici, održanoj 18. lipnja 2021.g., daje sljedeće

**MIŠLJENJE**

**I. Sukladno članku 20. stavku 3. ZSSI-a, u svezi s člankom 7. točkom d) ZSSI-a, dužnosnik Martin Baričević, općinski načelnik Općine Jasenice do 20. svibnja 2021., ne može istodobno s primanjem naknade plaće primati i naknadu za obnašanje dužnosti vanjskog člana Odbora za lokalnu i regionalnu samoupravu Hrvatskog sabora.**

**II. Dužnosnik Martin Baričević može nakon prestanka ostvarivanja prava na naknadu plaće početi primati naknadu za obnašanje dužnosti vanjskog člana Odbora za lokalnu i regionalnu samoupravu Hrvatskog sabora.**

Obrazloženje

U Povjerenstvu je 15. lipnja 2021. pod brojem 711-U-2396-M-63/21-01-3 zaprimljen zahtjev za mišljenjem dužnosnika Martina Baričevića, općinskog načelnika Općine Jasenice do 20. svibnja 2021., povodom kojeg se vodi predmet broj M-63/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona te je stoga dužnosnik Martin Baričević povodom obnašanja dužnosti općinskog načelnika Općine Jasenice obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da na lokalnim izborima održanima u svibnju 2021. nije izabran na dužnost općinskog načelnika Općine Jasenice te da u razdoblju obnašanja ove dužnosti za koju je primao plaću nije sukladno odredbama ZSSI-a imao pravo na naknadu za obnašanje dužnosti vanjskog člana Odbora za lokalnu i regionalnu samoupravu Hrvatskog sabora. Dužnosnik navodi da je Jedinstveni upravni odjel Općine Jasenice rješenjem utvrdio da nakon prestanka obnašanja dužnosti općinskog načelnika ima pravo na naknadu plaće tijekom razdoblja od 6 mjeseci od prestanka njezina obnašanja, a na što ima pravo u kraćem razdoblju ako se unutar navedenog razdoblja zaposli.

Dužnosnik traži mišljenje Povjerenstva ima li pravo na naknadu za obnašanje dužnosti vanjskog člana Odbora za lokalnu i regionalnu samoupravu Hrvatskog sabora, obzirom da prima naknadu plaće nakon prestanka obnašanja dužnosti općinskog načelnika. Dužnosnik moli da se mišljenje donese u najkraćem roku, kako bi mogao u Hrvatskom saboru urediti svoja statusna i materijalna prava.

Povjerenstvo je izvršilo uvid u odluku Hrvatskog sabora od 5. veljače 2021., koju je potpisao dužnosnik Gordan Jandroković, predsjednik Hrvatskog sabora, kojom se za člana Odbora za lokalnu i regionalnu samoupravu imenuje Martin Baričević.

Uvidom u Konačne rezultate lokalnih izbora za Općinu Jasenice od 20. svibnja 2021., utvrđeno je da je dužnosnik Martin Baričević dužnost općinskog načelnika prestao obnašati 20. svibnja 2021.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je dužnosnicima zabranjeno primanje dodatne naknade za obnašanje javnih dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 90.a. stavkom 4. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 98/19. i 144/20.) propisano je da općinski načelnik, gradonačelnik, župan i njihovi zamjenici koje su dužnost obavljali profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci nakon prestanka profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Stavkom 8. istog članka Zakona propisano je da prije isteka roka od šest mjeseci ostvarivanje prava prestaje na vlastiti zahtjev, zapošljavanjem, umirovljenjem ili izborom na drugu dužnost koju obavlja profesionalno.

Člankom 105. Poslovnika Hrvatskog sabora („Narodne novine“ broj 81/13., 113/16., 69/17., 29/18., 53/20. i 119/20.) propisano je da Odbor za izbore, imenovanja i upravne poslove Hrvatskog sabora donosi odluku o mjerilima za utvrđivanje primanja i naknadu troškova znanstvenim, stručnim i javnim djelatnicima koji su članovi radnih tijela Hrvatskog sabora ili su uključeni u njihov rad.

Djelokrug poslova Odbora za lokalnu i područnu (regionalnu) samoupravu propisan je člankom 114. Poslovnika Hrvatskog sabora te obuhvaća poslove utvrđivanja i praćenja provođenja politike koji u postupku donošenja zakona i drugih propisa ima prava i dužnosti matičnoga radnog tijela u području koje se odnosi na pitanja ustrojstva, djelokruga i načina rada tijela jedinica lokalne i područne (regionalne) samouprave, osnivanje, ukidanje, spajanje jedinica lokalne i područne (regionalne) samouprave te funkcioniranje predstavničkih i drugih tijela jedinica lokalne i područne (regionalne) samouprave, financiranje jedinica lokalne i područne (regionalne) samouprave te pravni položaj zaposlenih u upravnim tijelima lokalne i područne (regionalne) samouprave.

Sukladno članku 115. Poslovnika Hrvatskog sabora, Odbor za lokalnu i područnu (regionalnu) samoupravu ima predsjednika, potpredsjednika i 11 članova iz reda zastupnika, a još devet članova imenuje se na prijedlog predstavničkog tijela jedinica lokalne, odnosno područne (regionalne) samouprave, i to: jedan iz Zagreba, Osijeka, Splita i Rijeke, dva iz jedinica područne (regionalne) samouprave, dva iz jedinica lokalne samouprave-općine (jedan iz kontinentalnog, a jedan iz priobalnog dijela Republike Hrvatske) te jedan iz reda pravnika.

Odlukom o mjerilima za utvrđivanje primanja i naknadama troškova znanstvenim, stručnim i javnim djelatnicima koji su članovi radnih tijela Hrvatskoga sabora ili su uključeni u njihov („Narodne novine“ broj. 14/03., 70/04., 74/09.., 12/13. i 37/19.) propisana su mjerila za utvrđiva­nje prima­nja i naknade troškova znanstvenim, stručnim i javnim djelatnicima koji su članovi radnih tijela Hrvatskoga sabora ili su uk­ljučeni u ­njihov rad, sukladno odredbama Poslovnika Hrvatskoga sabora.

Točkom II. navedene Odluke propisano je da članovi radnog tijela Hrvatskoga sabora imenovani iz reda znanstvenih, stručnih i javnih djelatnika za svoj rad u radnom tijelu imaju pravo na mjesečnu novčanu naknadu koja im se isplaćuje mjesečno unatrag u visini koja se utvrđuje množe­njem osnovice za obračun plaće državnih dužnosnika utvrđene Zakonom o obvezama i pravima državnih dužnosnika s koeficijentom 0,60.

Iako vanjski članovi odbora Hrvatskog sabora nisu dužnosnici u smislu odredbi članka 3. ZSSI-a, obavljanje ove dužnosti, u konkretnom slučaju vanjskog člana Odbora za lokalnu i regionalnu samoupravu Hrvatskog sabora, imajući u vidu njegove ovlasti i način imenovanja članova tog Odbora, nedvojbeno predstavlja obavljanje druge javne dužnosti.

U konkretnom je slučaju dužnosnik u predmetni Odbor Hrvatskog sabora imenovan kao predstavnik jedinice lokalne samouprave, sukladno Poslovniku Hrvatskog sabora, u razdoblju kada je obnašao dužnost općinskog načelnika Općine Jasenice, iz čega proizlazi da je obnašanje dužnost vanjskog člana Odbora povezano s obnašanjem dužnosti općinskog načelnika Općine Jasenice, iako ne proizlazi izravno iz njezina obnašanja.

Obzirom da se člankom 4. stavkom 1. ZSSI-a svaka naknada za obnašanje dužnosti smatra plaćom, to se i naknada na koju dužnosnik ima pravo povodom prestanaka obnašanja dužnosti općinskog načelnika također smatra plaćom u smislu navedene odredbe ZSSI-a.

Stoga primanje naknade koja pripada članovima Odbora Hrvatskog sabora za one dužnosnike koji istovremeno već primaju plaću ili naknadu za neku javnu dužnost iz članka 3. ZSSI-a, predstavlja primanje dodatne naknade za poslove obnašanja javnih dužnosti u smislu članka 7. točke d) ZSSI-a. Dužnosnici koji nakon prestanka obnašanja dužnosti primaju naknadu plaće, ne mogu istovremeno primati i naknadu za obnašanje druge javne dužnosti, jer ih zabrana propisana navedenom zakonskom odredbom obvezuje i u razdoblju od 12 mjeseci od prestanka obnašanja dužnosti.

Nakon što dužnosnik Martin Baričević prestane ostvarivati naknadu plaće koja proizlazi iz obnašanja dužnosti općinskog načelnika Općine Jasenice u mandatu 2017.- 2021., ne postoje zakonske zapreke da dužnosnik ostvaruje naknadu za obnašanje dužnosti člana navedenog Odbora Hrvatskog sabora.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Martin Baričević, elektronička dostava
2. Objava na internetskoj stranici Povjerenstva
3. Pismohrana